
Mellékletek: MFÁI és WAMK alapító okirat módosítása
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. május 17-én tartandó rendkívüli ülésére

5. napirendhez

Tárgy:
A Nagyközségi Könyvtár intézményi szintű áthelyezése a Wass Albert Művelődési Központhoz
Tisztelt Képviselő-testület!
Mint ismeretes a nemzeti köznevelésről szóló 2011. évi CXC. törvény 74. § (1) bekezdése alapján 2013. január 1-jétől – az óvoda kivételével – az állam gondoskodik az oktatási-nevelési alapfeladatok ellátásáról.
Ez a változás – jelenlegi ismereteink szerint – csak részleges, szervezeti szintű intézményátvételt jelent, ami azonban szintén igényel bizonyos intézkedéseket, hiszen egyik iskolánk sem tisztán alapfokú oktatási feladatokat lát el.
A Szent István Általános Iskola az önkormányzati feladat mellett megyei feladatot is ellát az SNI tagozat működtetésével, azonban – miután az állam időközben a megyei intézményeket már átvette – úgy ítéljük meg, hogy ez nem okoz majd problémát.
A Móra Ferenc Általános Iskola és Nagyközségi Könyvtár tekintetében viszont más a helyzet, hiszen a könyvtári szolgáltatás olyan önkormányzati feladat, amelyet ezt követően is el kell látnunk. 
A Köznevelési törvény elvileg lehetőséget ad arra, hogy az iskola nem köznevelési feladatot ellátó intézménnyel egy intézményben működjön – jelen esetben a könyvtárral együtt mint általános művelődési központ –, azonban ehhez szervezetileg is különálló intézményegység létrehozását, igazgatótanács működtetését, a dolgozói létszám egységenként való teljeskörű biztosítását (vezetővel együtt) stb. írja elő. 
Mindezek alapján jelen helyzetben indokoltnak látjuk, hogy a könyvtár visszakerüljön eredeti „anyaintézményéhez” a művelődési központhoz.

Az intézmény-átalakítás első lépése az alapító okiratok rendezése, aminek – tekintettel arra, hogy a változás oktatási intézményt is érint – a közoktatásról szóló 1993. évi LXXIX. törvény 102. § (11) bekezdése alapján legkésőbb május hó utolsó munkanapjáig meg kell történnie.

Az alapító okiratok módosítását követően a személyi, tárgyi, finanszírozási és egyéb feltételeket a változások 2012. augusztus 1-jei hatályba lépéséig kell rendezni a két intézmény között.

Az előterjesztett Módosító okiratok a fentieken túlmenően a pénzügyi, államháztartási területen bekövetkezett jogszabályváltozások okán szükséges módosításokat is tartalmazzák.
Kérem az előterjesztés megtárgyalását, és a szükséges döntések meghozatalát.
Sülysáp, 2012. május 12.

Horinka László s.k.


polgármester

…/2012. (V. 17.) ÖKT határozati javaslat

Sülysáp Nagyközség Önkormányzatának Képviselő-testülete alapítói jogkörében eljárva 
1./ a Móra Ferenc Általános Iskola és Nagyközségi Könyvtár 258/2009. (XII. 16.) számú önkormányzati határozattal jóváhagyott egységes szerkezetbe foglalt Alapító okiratának módosítására előterjesztett Módosító okiratot elfogadja;
2./ az 1./ pont szerinti Módosító okirattal egységes szerkezetbe foglalt Alapító okiratot jóváhagyja.
3./ Utasítja a jegyzőt, hogy a módosításnak a törzskönyvi nyilvántartásban való átvezetéséről gondoskodjon.
Határidő: 1-2./ azonnal; 3./ 8 napon belül
Felelős: jegyző
…/2012. (V. 17.) ÖKT határozati javaslat

Sülysáp Nagyközség Önkormányzatának Képviselő-testülete alapítói jogkörében eljárva 

1./ a Wass Albert Művelődési Központ 187/2010. (XII. 16.) ÖKT határozattal jóváhagyott egységes szerkezetbe foglalt Alapító okiratának módosítására előterjesztett Módosító okiratot elfogadja;
2./ az 1./ pont szerinti Módosító okirattal egységes szerkezetbe foglalt Alapító okiratot jóváhagyja.
3./ Utasítja a jegyzőt, hogy a módosításnak a törzskönyvi nyilvántartásban való átvezetéséről gondoskodjon.
Határidő: 1-2./ azonnal; 3./ 8 napon belül
Felelős: jegyző

